和王勝之雪霽借馬入局偶書
作者：司馬光
朝代：宋

paragraphs: 勝之家本公侯貴，弱冠英才已驚世。
雒陽多士誰敢倫，千古比肩唯賈誼。
昔遭絳灌深切齒，奔走十年爲下吏。
近方抆拭出泥塗，稍學和光匿鋒銳。
會計之官豈足爲，黽勉簿書聊自庇。
王城九衢臘月尾，風雪數朝窮恣睢。
櫪間款段疲且病，借馬於人亦疲曳。
揚鞭掣轡趨省廷，刺蹙不前泥没鼻。
慨然遂有勞者歌，滿紙雄文欻軒輊。
人生榮遇有早晚，視此錙銖勿關意。
況君卓犖高出羣，異日青雲終自致。
鮮車大蓋擁驊騮，莫忘今朝乘小駟。